Diversi każi investigati mill-Bord ta' Governanza Lokali jitfgħu dawl fuq kif Michael Fenech Adami kien imexxi l-Kunsill Lokali ta' Birkirkara. It-tmexxija ta' Fenech Adami ddur minn każ għall-ieħor ta' abbuż u potenzjal ksur ta' liġi tal-kunsilli lokali. Każi li għalihom Michael Fenech Adami ddefenda ruħu ħafna drabi assistit mill-Avukat Karol Aquilina, uffiċjal tal-Partit Nazzjonalista qrib ħafna ta' Simon Busuttil. Kollox idur ma' ksur ta' proċeduri finanzjarji fejn f'kuntratti ta' eluf ta' ewro Fenech Adami ddeċieda waħdu mingħajr ma informa lill-Kunsill Lokali, anke meta l-ammonti ma kinux żgħar. Fost il-każi li jispikkaw hemm xogħol infrastrutturali li ngħata lill-kuntratturi V&C. Dan ingħata qabel l-elezzjoni tal-kunsilli lokali u x-xogħol twettaq mill-kuntrattur meta ma kien għad hemm ebda deċiżjoni tal-Kunsill u wisq anqas l-aġġudikazzjoni ta' tender relatat. Skont Fenech Adami, dan sar għax ix-xgoħol kien urġenti. Il-Bord ikkummenta hekk dwar din id-deċiżjoni: "Dan il-Bord iħoss li dan l-aġir huwa eżempju ċar ta' governanza ħażina fejn persuna tiddeċiedi u taġixxi mingħajr l-approvazzjoni formali tal-Kunsill kif ukoll tikser ir-regolamenti u l-proċeduri stabbiliti dwar ix-xiri pubbliku kif ukoll tal-għoti tal-kuntratti tal-Gvern." Żied ifakkar li ebda sindku m'għandu dritt jagħmel xi tip ta' arranġament simili mingħajr l-approvazzjoni tal-kunsill lokali. Intqal ukoll li anke l-kuntrattur ma segwix proċeduri stabbiliti mil-liġi. Jirriżulta li l-kunsill li daħal wara Marzu 2013 ma jridx iħallas għal dawn ix-xogħlijiet għax ma kinux skont il-proċedura u l-bord tal-governanza qal li ma jidħolx fil-kwistjonijiet ta' ħlasijiet mitluba mill-kuntrattur. DIRECT ORDERS Anke fuq kiri ta' karozzi u kiri ta' photocopiers, Michael Fenech Adami ma mexiex skont il-liġi. Għall-kiri ta' karozzi l-Kunsill Lokali ħallas madwar €30,000, u għal photocopier ħallas madwar €54,000; dan mingħajr ma ħareġ sejħa għall-offerti ta' dawn is-servizzi meta l-ammonti kienu jaqbżu dak stabbilit bl-istess liġi. Għal darb oħra rriżulta li xi kuntratti kienu ffirmati mill-eks-Sindku Michael Fenech Adami waħdu. Dan meta, skont il-liġi, kull kuntratt irid ikun iffirmat ukoll mis-segretarju eżekuttiv. "Dan qed jingħad għax, apparti li fih innifsu jammonta għal ksur ta' liġi, huwa wkoll indikatur ċar ta' governanza mhux tajba," qal għal darb'oħra l-bord, li kkwota l-liġijiet li jagħmluha ċara kif dak li għamel Fenech Adami ma kellu qatt isir. Anke biex inxtraw numru ta' bankijiet tal-kompjuter, ma mxewx mal-proċeduri. "Il-Bord ta' Governanza Lokali rriżultalu li dan l-arranġament ta' xiri ta' bankijiet sar mingħajr l-approvazzjoni tal-Kunsill Lokali kif ukoll minn wara dahar is-segretarju eżekuttiv u sar kollu mill-eks-Sindku Michael Fenech Adami," kompla jingħad f'rapport dettaljat, li sab li anke fuq landi taż-żibel Michael Fenech Adami rnexxielu jħawwadha. Dawn l-għaxar kontenituri tar-riċiklaġġ inkrew mingħand General Cleaners bis-somma ta' €2,809 għall-perjodu 2013-2014. Biex għal darb'oħra din kienet deċiżjoni ta' Fenech Adami waħdu. Iżda, kien hemm agħar minn hekk. Ftehim ta' €3,000 fix-xahar ma' Northern Cleaning Group sar b'mod verbali minn Fenech Adami u rappreżentanti tal-kumpanija mingħajr ebda sejħa għall-offerti. Peress li din il-kumpanija diġà kellha kuntratt, Fenech Adami ddefenda ruħu billi qal li din kienet biss varjazzjoni għal tender oriġinali; varjazzjoni ta' madwar 30%. Iżda hawn ukoll Fenech Adami sab il-liġi tmerih, għax meta varjazzjoni f'tender tkun ta' aktar minn 10% għandha toħroġ sejħa għall-offerti. Saħansitra kienu anke l-awdituri li ġibdu l-attenzjoni kif għas-servizz addizzjonali kien hemm obbligu li tinħareġ sejħa biex il-Kunsill Lokali jikseb l-iktar rata vantaġġjuża. Hawn il-Bord kien iebes aktar minn f'każi oħra. "Il-Bord ta' Governanza jikkundanna bl-aktar mod kategoriku dan in-nuqqas lampanti fl-infiq ta' fondi pubbliċi. Il-Bord huwa konvint li Northern Cleaning Group kienet taf dwar dan kollu u għalhekk hija kompliċi fi ksur tar-regolamenti finanzjarji relattivi," inkiteb fir-rapport, li jiddeskrivi kif id-deċiżjoni kienet waħda "unilaterali" mis-Sindku. Fid-deċiżjoni studjata l-Bord kompla jikkwota liġi wara oħra li tixhed kif Michael Fenech Adami kellu jimxi differenti. Il-piż intefa' wkoll fuq is-Segretarju Eżekuttiv li suppost kien qed iżommlu milli jagħmel dan kollu. Hawn il-Bord ikkonkluda hekk: "Għaldaqstant, il-Bord ta' Governanza Lokali qiegħed jirrakkomanda lid-Direttur tad-Dipartiment għall-Gvern Lokali biex jieħu dawk il-miżuri li fl-opinjoni tiegħu jidhirlu li huma xierqa fil-konfront ta' Michael Fenech Adami u eks-Sindku tal-Kunsill Lokali ta' Birkirkara, kif ukoll fil-konfront ta' Arthur Pizzuto, l-eks-Segretarju Eżekuttiv tal-Kunsill Lokali ta' Birkirkara, u li fi żmienhom seħħew l-irregolaritajiet." MAGĦŻUL TA' SIMON BUSUTTIL Fil-Partit Nazzjonalista, Michael Fenech Adami mhuwiex kunsillier bħal oħrajn. Huwa fost il-magħżula tal-Kap Nazzjonalista Simon Busuttil, tant li, meta mid-Dar Ċentrali għexieren spiċċaw mingħajr impjieg, hu ddaħħal jaħdem l-istamperija. Xogħlu hu li jkun fejn ikun hemm il-Kap. Fost oħrajn iħejji l-loġistika. Ħu Beppe Fenech Adami, il-Viċi Kap Nazzjonalista, għandu saħħa kbira fil-Partit Nazzjonalista, tant li għalih il-Partit Nazzjonalista bidel ukoll l-attitudni fil-konfront tal-Bord ta' Governanza. Fl-aħħar tliet snin il-Bord għamel diversi rapporti u sab nuqqasijiet minn kunsilli lokali bi tmexxija differenti. Iżda, issa għax fin-nofs hemm Fenech Adami, il-Partit Nazzjonalista qal li mhux se jaċċetta l-ġudizzju tal-Bord.